ກ່າວຄຳເຫັນທີ່ພິທີ, ທ່ານຫງວຽນບາຮຸ່ງ - ເອກອັກຄະລັດຖະທູດຫວຽດນາມ ປະຈຳລາວ ໄດ້ເນັ້ນໜັກວ່າ ໃນ 75 ປີທີ່ຜ່ານມາ, ກຳລັງຂະແໜງການຕຳຫຼວດປະຊາຊົນຂອງຫວຽດນາມ ໄດ້ປະຕິບັດສຳເລັດໜ້າທີ່ສາກົນທີ່ສູງສົ່ງຂອງຕົນ, ຂະແໜງການຕຳຫຼວດຫວຽດນາມ ໄດ້ສົມທົບກັບຂະແໜງການຕຳຫຼວດລາວ ໄດ້ສະກັດກັ້ນກົນອຸບາຍ ແລະ ການເຄື່ອນໄຫວທຳລາຍຂອງກຳລັງທີ່ເປັນສັດຕູ.
ຕາງໜ້າໃຫ້ກຳລັງຂະແໜງການຕຳຫຼວດປະຊາຊົນຂອງຫວຽດນາມ, ທ່ານຫງວຽນບາຮຸ່ງ - ເອກອັກຄະລັດຖະທູດຫວຽດນາມ ປະຈຳລາວ ໄດ້ສະແດງຄວາມຂອບອົກຂອບໃຈຢ່າງຈິງໃຈຕໍ່ພັກ, ລັດ, ປະຊາຊົນລາວ ແລະ ກຳລັງຕຳຫຼວດລາວ ທີ່ໄດ້ໃຫ້ການສະໜັບສະໜູນ ແລະ ຊ່ວຍເຫລືອຂະແໜງການຕຳຫຼວດຫວຽດນາມ ໃນໄລຍະຕະຫຼອດມາ ເຊິ່ງຍາມໃດກໍ່ຢືນຄຽງບ່າຄຽງໄຫລ່ເພື່ອປົກປ້ອງ ແລະ ຮັກສາຄວາມສະຫງົບປອດໄພ, ຄວາມເປັນລະບຽບຮຽບຮ້ອຍຂອງປະເທດ, ປົກປ້ອງຊີວິດທີ່ສົດໃສ ແລະ ມີຄວາມສຸກຂອງປະຊາຊົນສອງປະເທດ.
ທ່ານເອກອັກຄະລັດຖະທູດ ຫງວຽນບາຮຸ່ງ ໄດ້ເນັ້ນໜັກວ່າ ໃນໄລຍະຈະມາເຖິງ, ກຳລັງຕຳຫຼວດຂອງສອງປະເທດ ຕ້ອງຍົກສູງຈິດໃຈສະຕິລະວັງຕົວ, ເຊີດຊູນໍ້າໃຈສາມັກຄີ, ຊ່ວຍເຫຼືອເຊິ່ງກັນ ແລະ ກັນໃນຂົງເຂດວຽກງານ, ພ້ອມກັນຮ່ວມມືກັນປົກປັກຮັກສາຄວາມສະຫງົບປອດໄພ ແລະ ຄວາມເປັນລະບຽບຮຽບຮ້ອຍຂອງແຕ່ລະປະເທດ, ປະກອບສ່ວນຢ່າງຕັ້ງໜ້າເຂົ້າໃນການຮັກສາສັນຕິພາບ ແລະ ສະຖຽນລະພາບໃນພາກພື້ນ ແລະ ໃນໂລກ.
ທ່ານພົນໂທ ວິໄລ ຫຼ້າຄຳຟອງ - ລັດຖະມົນຕີກະຊວງຕຳຫຼວດ ສປປ.ລາວ ຢືນຢັນວ່າ ສາຍພົວພັນລາວ - ຫວຽດນາມ ໄດ້ສາມາດເວົ້າວ່າສາຍພົວພັນທີ່ສະໜິດສະໜົມ, ສາມັກຄີ ລາວ ແລະ ຫວຽດນາມ ແມ່ນຫາຍາກໃນໂລກ.
ຕໍ່ໜ້າສະພາບການໃໝ່, ທ່ານພົນໂທ ວິໄລ ຫຼ້າຄຳຟອງ - ລັດຖະມົນຕີກະຊວງຕຳຫຼວດ ສປປ.ລາວ ໄດ້ເນັ້ນໜັກວ່າ, ກຳລັງຕຳຫຼວດຂອງສອງປະເທດ ຕ້ອງປະສານສົມທົບກັນເພື່ອກຳແໜ້ນສະພາບການ, ແລກປ່ຽນ ແລະ ເຫັນດີເປັນເອກະພາບ ເພື່ອເປັນເສນາທິການໃຫ້ແກ່ພັກ ແລະ ລັດຂອງແຕ່ລະຝ່າຍ ເພື່ອປະຕິບັດແກ້ໄຂ ແລະ ປະສານສົມທົບ, ຈັດການຢ່າງທັນການ, ບໍ່ໃຫ້ເກີດຂື້ນບັນຫາໂດຍບັງເອີນ, ສົ່ງຜົນກະທົບຕໍ່ຄວາມໝັ້ນຄົງແຫ່ງຊາດຂອງສອງປະເທດ.
ຄຳຮຸ່ງ